Tukkies se nuwe taalbeleid op ys geplaas | Maroela Media
AfriForum het tussentydse sukses behaal in die regstryd teen die implementering van die Universiteit van Pretoria (UP) se nuwe taalbeleid.
Dié beleid wat op 22 Junie 2016 aanvaar is, bepaal dat Engels vanaf 2017 die primêre taal van onderrig aan die instelling sal wees. Volgens AfriForum is dit ŉ growwe skending van Afrikaanssprekende UP-studente se taalregte en daarom word ŉ hofaansoek uitgereik om die besluit te hersien en tersyde te stel.
Vir die nuwe taalbeleid om amptelike status te geniet, sal ŉ wysiging van UP se institusionele statuut benodig word, wat deur die minister van hoër onderwys en opleiding, dr. Blade Nzimande, bekragtig moet word. Gevolglik het AfriForum die minister versoek om die publikasie van die gewysigde statuut terug te hou, hangend die uitkoms van die regsgeding.
Die departement van hoër onderwys en opleiding het pas ŉ skriftelike onderneming gegee dat dit geen wysiging van UP se statute sal oorweeg alvorens daar nie duidelikheid oor die grondwetlikheid en wettigheid van die nuut aanvaarde taalbeleid van die universiteit is nie.
Minister Nzimande verbind hom dus daartoe om geen besluit oor die statuutwysiging te neem tot die hooggeregshof uitspraak in die saak tussen AfriForum, Solidariteit en UP gelewer het nie.
Volgens Alana Bailey, adjunk uitvoerende hoof van AfriForum gemoeid met taalsake, word die minister se onderneming verwelkom. “Dit is noodsaaklik dat die nuwe beleid nie geïmplementeer word alvorens die regsaksie daaroor afgehandel is nie. Studente moet sekerheid oor die universiteit se taalaanbod hê voor hulle vir studie in 2017 kan registreer.”
“AfriForum bedank die minister vir sy standpunt wat hierdie reg erken en beskerm, in teenstelling met die universiteitsbestuur wat die taalbeleidwysiging skynbaar probeer deurstoomroller.”
Daar word tans op ŉ hofdatum vir die saak teen UP gewag.
Dankie baie Afriforum ek persoonlik dink julle mors tyd en finansies wat in Akademia bestee kon word maar vertrou op julle leierskap en professionele leiding.
Ja, ons en ons kinders is nog hier :)
Puik werk manne. Maak dit so moeilik moontlik vir die vyande van logika en geregtigheid om agteruitgang te bewerkstellig.
Hul aanslag spruit voort uit jaloesie op die Afrikaanse kind se prestasie. Derhalwe moet kinders aangemoedig word om nog beter te presteer!!!!
Die probleem is nie dat wit en bruin kinders nie presteer nie die probleem is die Diskriminerende wette teen hulle geïmplementeer deur die ANC en ondersteun deur die DA gelukkig het ons nog organisasies soos Afriforum/Solidariteit en die VF+ wat nog dit onder gebreinspoel de mense se aandag bring.
Baie dankie Afri en Solid ek waardeer julle harde werk.